REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/264-19

22. oktobar 2019. godine

B e o g r a d

ZAPISNIK

51. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 22. OKTOBRA 2019. GODINE

Sednica je počela u 14.05 časova.

Sednicom je predsedavala Katarina Rakić, predsednik Odbora.

Sednici su prisustvovali članovi Odbora: Jasmina Karanac, Stefana Miladinović, dr Vladimir Orlić, Ognjen Pantović, Snežana B. Petrović, Olivera Pešić, Dalibor Radičević i Aleksandar Stevanović.

Sednici su prisustvovali zamenici članova Odbora: Ivana Nikolić (zamenik Jovice Jevtića) i Goran Kovačević (zamenik Zorana Milekića).

Sednici nisu prisustvovali članovi Odbora: Dragan Vesović, Dragan Jovanović, Nenad Konstantinović, Marina Ristić, Novica Tončev i Goran Ćirić, niti njihovi zamenici.

Sednici su prisustvovali iz Ministarstva trgovine, turizma i telekomunikacija: prof. dr Irini Reljin, pomoćnik ministra u Sektoru za elektronske komunikacije i poštanski saobraćaj, Marija Vučinić, načelnik Odeljenja za poštanski saobraćaj i nadzor, Natalija Radoja, šef Odseka za regulativu, analizi i planiranje u oblasti informacionog društva i Milan Vojvodić, šef Odseka za informacionu bezbednost i elektronsko poslovanje.

Odbor je, većinom glasova (10 glasova „za“ i jedan član nije glasao), u skladu sa predlogom predsednika Odbora usvojio sledeći

D n e v n i r e d:

1. Razmatranje Predloga zakona o poštanskim uslugama, koji je podnela Vlada (broj 345-3731/17 od 29. novembra 2017. godine);
2. Razmatranje Predloga zakona o potvrđivanju akata Svetskog poštanskog saveza, koji je podnela Vlada (broj 011-2160/19 od 5. avgusta 2019. godine);
3. Razmatranje Predloga zakona o izmenama i dopunama Zakona o informacionoj bezbednosti, koji je podnela Vlada (broj 011-2291/19 od 6. septembra 2019. godine).

Pre prelaska na rad prema utvrđenom Dnevnom redu, Odbor je, jednoglasno (11 glasova „za“), usvojio Zapisnik 49. sednice Odbora održane 1. oktobra 2019. godine i Zapisnik 50. sednice Odbora održane 2. oktobra 2019. godine

Prva tačka dnevnog reda - Razmatranje Predloga zakona o poštanskim uslugama, koji je podnela Vlada

U uvodnom izlaganju Marija Vučinić, načelnik Odeljenja za poštanski saobraćaj i nadzor je istakla da se Predlog zakona prvenstveno odnosi na implementaciju regulative EU u oblasti poštanskih usluga, a potom i prati nove zahteve tržišta, nove zahteve korisnika i podiže na viši nivo zaštitu prava potrošača tj. korisnika poštanskih usluga tako što skraćuje vreme odgovora na reklamacije. Nezavisnom regulatornom telu poveravaju se nove aktivnosti vansudskog rešavanja sporova, uvodi se stručni nadzor kada su u pitanju poštanske usluge. Takođe, Predlogom zakona daje se doprinos sprečavanju nelegalne trgovine putem poštanskih paketa s obzirom da je utvrđeno da je postojeće zakonsko rešenje iz 2005. godine pogrešno tumačilo ustavne odredbe koje se odnose na nepovredivost pisanih saopštenja, tako da je došlo do cirkulacije velike količine nedozvoljene robe u pismonosnim pošiljkama. Predlogom zakona se uvodi evidentiranje pošiljalaca vrednosnih pošiljaka i pošiljaka koje su otkupne prirode. Sprovode se aktivnosti na obezbeđivanju održivosti univerzalne poštanske usluge, a to je set usluga koje se pružaju svim građanima u Republici Srbiji pod jednakim ulovima i po pristupačnim cenama. Ova usluga je bitna kako za unutrašnji, tako i za međunarodni poštanski saobraćaj. Predlogom zakona uvode se i odredbe. koje se odnose na omogućavanje pristupa svim jedinicama poštanske mreže osobama sa invaliditetom kako bi pravo na univerzalnu poštansku uslugu imali svi građani Republike Srbije pod jednakim uslovima.

Odbor je, u skladu sa članom 155. stav 2. Poslovnika Narodne skupštine, odlučio, većinom glasova (10 glasova „za“, jedan ,,uzdržan“), da predloži Narodnoj skupštini da prihvati Predlog zakona o poštanskim uslugama, koji je podnela Vlada, u načelu.

Za izvestioca Odbora na sednici Narodne skupštine određena je Katarina Rakić, predsednik Odbora.

Druga tačka dnevnog reda - Razmatranje o potvrđivanju akata Svetskog poštanskog saveza, koji je podnela Vlada

Na početku uvodnog izlaganja Marija Vučinić. načelnik Odeljenja za poštanski saobraćaj i nadzor, je ukazala da je Svetski poštanski savez specijalizovana organizacija UN koja reguliše funkcionisanje međunarodnog poštanskog saobraćaja. Na vanrednom kongresu koje je održan u septembru 2018. godine u Etiopiji, Adis Abeba, potpisana su akta koja se odnose na oblast funkcionisanja međunarodnog poštanskog saobraćaja. Na Vanrednom kongresu usvojeni su Deseti dodatni protokol Ustavu Svetskog poštanskog saveza, Drugi dodatni protokol Opštem pravilniku Svetskog poštanskog saveza, Dodatni pravilnik Svetske poštanske konvencije i Završni protokol dodatnog protokola Svetske poštanske konvencije. Ova akta su stupila na snagu 1. jula 2019. godine s toga je neophodno usvojiti ovaj Predlog zakona u najkraćem mogućem roku.

U diskusiji koja je usledila, narodni poslanik Snežana B. Petrović je podsetila da je Republika Srbija jedan od osnivača Svetskog poštanskog saveza saveza i da to članstvo ni u vreme sankcija nije prestajalo. Republika Srbija u ovoj oblasti drži korak sa dešavanjima u međunarodnom poštanskom saobraćaju, i u okviru članstva u Svetskom poštanskom savezu. Istaknuto je da nadležno ministarstvo ima razumevanje da Predlog zakon o poštanskim uslugama treba jednako da definiše JP „Pošta Srbije“ i konkurenciju, koja je registrovana u Republici Srbiji u ovoj oblasti, što je izuzetno važno s obzirom da JP „Pošta Srbije“ ima obavezu da pruža usluge svim korisnicima pod jednakim uslovima, rokovima, cenama i kvalitetu što za konkurenciju ne važi. Naglašeno je da JP „Pošta Srbije“ samostalno ostvaruje prihode, poštuje sve direktive EU, kao i obaveze u smislu prihvatanja akata Svetskog poštanskog saveza. Zakonom o poštanskim uslugama potrebno je regulisati tržište tako da svi imaju svoju priliku, ali da javni poštanski operator treba da ima jedinstvenu tržišnu poziciju i podršku da svoje usluge može nesmetano da pruža na celoj teritoriji Republike Srbije (na teritoriji AP Kosova i Metohije JP „Pošta Srbije“ ima oko 30 poslovnica).

Odbor je, u skladu sa članom 155. stav 2. Poslovnika Narodne skupštine, odlučio, jednoglasno (11 glasova „za“) da predloži Narodnoj skupštini da prihvati Predlog zakona o potvrđivanju akata Svetskog poštanskog saveza.

Za izvestioca Odbora na sednici Narodne skupštine određena je Katarina Rakić, predsednik Odbora.

Treća tačka dnevnog reda- Razmatranje Predloga zakona o izmenama i dopunama Zakona o informacionoj bezbednosti, koji je podnela Vlada

Na početku uvodnog izlaganja Natalija Radoja, šef Odseka za regulativu, analizi i planiranje u oblasti informacionog društva, je istakla da je Zakon o informacionoj bezbednosti donet u februaru 2016. godine pre stupanja na snagu Direktive EU o merama za visok nivo bezbednosti mrežnih i informacionih sistema u Evropskoj uniji (NIS direktiva). Izmenama i dopunama predviđene su tri promene, koje se usklađuju sa Direktivom. Prva se tiče dopune oblasti u kojima se koriste IKT sistemi od posebnog značaja i to oblast digitalne infrastrukture i usluge informacionog društva, druga promena je jačanje kapaciteta nacionalnog CERT a, i treća izmena je obaveza nadležnog organa da u slučaju da ima potrebu da objavi incident da o samoj proceduri objavljivanja mora da obavesti IKT sistem u kome se incident dogodio. Predlogom zakona predviđene su izmene i dopune koje će doprineti unapređenju postojećih zakonodavnih rešenja. To su izmene koje se odnose na obavezu IKT sistema od posebnog značaja, da se prijave ministarstvu kako bi smo imali evidenciju IKT sistema u Republici Srbiji. Određena je i obaveza IKT sistema od posebnog značaja da dostavljaju statističke podatake o incidentima koji se dešavaju u njihovim sistemima da bi se imala analiza u kom je stanju informaciona bezbednost u IKT sistemima. Zatim, definiše se saradnja CERT ova u Republici Srbiji jer je informaciona bezbednost oblast u kojoj svi relevantni akteri moraju da sarađuju i razmenjuju informacije. Takođe, u Predlog zakona implementirane su odredbe koje se odnose na bezbednost dece na internetu.

Odbor je, u skladu sa članom 155. stav 2. Poslovnika Narodne skupštine, odlučio, većinom glasova (10 glasova „za“, jedan ,,uzdržan“) da predloži Narodnoj skupštini da prihvati Predlog zakona o izmenama i dopunama Zakona o informacionoj bezbedosti, koji je podnela Vlada, u načelu.

Za izvestioca Odbora na sednici Narodne skupštine određena je Katarina Rakić, predsednik Odbora.

\*

\* \*

Na sednici Odbora vođen je tonski zapis.

Sednica je zaključena u 14.25 časova.

SEKRETAR ODBORA PREDSEDNIK ODBORA

Biljana Ilić Katarina Rakić